
На основу члана 138. став 1. Устава Републике Србије
 и чланова 1. став 1. и 31. став 2. Закона о Заштитнику грађана
 у поступку контроле законитости и правилности рада Градског центра за социјални рад Одељења …, по притужби А.А., Заштитник грађана 

У Т В Р Ђ У Ј Е

Градски центар за социјални рад - Одељење … начинио је пропуст у раду тиме што, поступајући по захтеву притужиоца А.А. за остваривање права на једнократну новчану помоћ, није одлучио у форми управног акта, већ је притужиоцу упутио обавештење да се његов захтев одбија. 

Неодлучивање у форми управног акта Центар је образложио чињеницом да притужилац, лице на издржавању затворске казне, захтев није предао лично већ га је упутио поштом, те да није приложио одређену документацију ни копију картице (рачуна), у случају да му буде одобрена једнократна новчана помоћ.

На овај начин Центар за социјални рад је проузроковао повреду закона, правила и начела управног поступка, и повредио притужиочево право на једнаку заштиту права и на правно средство. 
На основу утврђених недостатака у раду, Заштитник грађана Градском центру за социјални рад Одељењу  … упућује следеће 
П Р Е П О Р У К Е

I

Градски центар за социјални рад - Одељење … ће без одлагања, одлучити о захтеву притужиоца у форми управног акта и исти доставити подносиоцу захтева у најкраћем могућем року.

II

Градски центар за социјални рад - Одељење … ће у свом будућем раду увек поступати у складу са законом, начелима управног поступка и принципима добре управе, поштујући права и на закону засноване интересе грађана.

Градски центар за социјални рад Одељење… обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Р а з л о з и:

Заштитник грађана примио је притужбу А.А. који се налази на издржавању казне затвора у Казнено - поправном заводу Забела, а коју је поднео на рад Градског центра за социјални рад - Одељења … Притужилац је навео да је наведеној установи поднео захтев за остваривање права на једнократну новчану помоћ, али да о његовом захтеву није одлучено решењем , већ да је од наведене установе обавештен да не испуњава услове за остваривање наведеног права имајући у виду да се налази на издржавању затворске казне.

Ценећи да се притужбом указује на посебно некоректан поступак и кршење принципа добре управе, Заштитник грађана је применом члана 29. Закона о Заштитнику грађана спровео поступак контроле законитости и правилности рада Градског центра за социјални рад - Одељења … ( у даљем тексту: Центар).

Имајући у виду важеће позитивно-правне прописе који детаљно и прецизно регулишу поступање органа приликом одлучивања о правима и обавезама грађана као и сам управни поступак, те чињеницу да се притужилац у моменту подношења захтева налазио на издржавању затворске казне, од Центра је затражено да обавести Заштитника грађана којим позитивно - правним прописима се руководио када је у свом првом изјашњењу изнео став да о захтеву за једнократну новчану помоћ не треба одлучити у форми управног акта јер је, како је наведено, захтев стигао поштом и заведен је као преписка. 
Након спроведеног поступка, а на основу навода притужбе, изјашњења Градског центра за социјални рад Одељења … и анализе позитивно - правних прописа Заштитник грађана је утврдио следеће:

· А.А. је, у моменту док се налазио на издржавању казне затвора, Центру поднео захтев за остваривање права на једнократну новчану помоћ за ортопедско помагало.

· Захтев је преко Завода за издржавање затворске казне упућен поштом.
· Центар се није изјаснио који позитивно - правни пропис предвиђа обавезу да се захтев за остваривање права из области социјалне заштите подноси лично, односно да ће се захтев уколико буде поднет путем поште третирати као преписка а не као захтев о којем треба одлучити у управном поступку, како је наведено у првом изјашњењу Центра.
· Центар је обавестио Заштитника грађана да о захтеву није одлучено у форми управног акта имајући у виду да уз захтев није достављена одређена документација која је прописана Правилником, између осталог лична карта и копија картице (рачуна) . Назив правилника није наведен, као ни одредба која прописује наведену обавезу. 
***
Закон о општем управном поступку
 прописује у члану 5. обавезу органа да поступа на основу закона, других прописа и општих аката. 
Члан 15. Закона предвиђа да ће се орган који води поступак старати да незнање и неукост странке и других учесника у поступку не буду на штету права која им по закону припадају.

Члан 11. Закона прописује да орган води поступак и доноси решење самостално, док је чланом 12. Закона прописано да против решења донесеног у првом степену странка има право на жалбу и да се само законом може прописати да у појединим управним стварима жалба није допуштена, и то ако је на други начин обезбеђена заштита права и правних интереса странке, односно заштита законитости.

Чланом 58. Закона је прописано да ако поднесак садржи неки формални недостатак који спречава поступање по поднеску или ако је неразумљив или непотпун, орган који је примио такав поднесак учиниће све што треба да се недостаци отклоне и одредиће подносиоцу рок у ком је дужан да то учини. 
Начелима управног поступка предвиђено је да органи који поступају у управним стварима решавају на основу закона и других прописа. При вођењу поступка и решавању у управним стварима, органи су дужни да странкама омогуће да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересима. Органи који воде поступак, односно решавају у управним стварима, дужни су да обезбеде успешно и квалитетно остваривање и заштиту права и правних интереса физичких лица, правних лица или других странака.

Став Заштитника грађана је да је Центар поступио незаконито и неправилно када је од подносиоца захтева тражио да захтев поднесе лично, односно када му је ускратио право да му о захтеву буде одлучено у форми правног акта са поуком о правном леку, уз образложење да је захтев поднет поштом те да се као такав третирао као преписка.

Такође се не могу прихватити аргументи које је Центар доставио Заштитнику грађана да је један од разлога што је захтев третиран као преписка чињеница да у моменту подношења захтева странка није доставила копију картице ( рачуна ) на коме ће се извршити уплата уколико странка оствари право на једнократну новчану помоћ. Наиме, Заштитник сматра излишним да орган од подносилаца захтева тражи копију рачуна на који ће извршити уплату уколико о захтеву буде позитивно решено. Такође, не постоји правни основ да захтев који није потпун буде због тога одбијен ( посебно не у форми обавештења). Орган има законом прописану обавезу да уколико је захтев непотпун подносиоцу захтева остави додатни рок да захтев допуни и достави тражену документацију. 

Сагледавши наведене прописе и податке до којих се дошло током спроведеног поступка контроле правилности и законитости рада, утврђено је да је Центар пропустио да о захтеву притужиоца одлучи у законом предвиђеној форми. Поступивши супротно законској одредби, Центар је ускратио је притужиоцу могућност да користи правно средство.
На основу свих утврђених чињеница и околности, Заштитник грађана је утврдио пропуст у правилности и законитости Градском центру за социјални рад – Одељење … на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић 


Доставити:

- Градском центру за социјални рад 
- притужиоцу

- у списе предмета;

� Сл. гласник РС“ бр. 98/06


� Сл. гласник РС“ бр. 79/05 и 54/07


� Сл. гласник РС", бр. 18/2016 и 95/2018

